93.4fm – Radio Namakwaland – Die beste in die weste. » Dag 10 Maandag 21 Mei
Dag 10 Maandag 21 Mei19 Feb 2013 by admin
0 CommentDie aankoms gisteraand in Xaragu het ons nie baie tyd gelaat om die terein te verken en te sien hoe die omgewing lyk nie….dus was die wakker word ‘n aangename verrassing. ‘n Pragtige plek binne die verlatenheid van hierdie omgewing. Dis netjies. Die badkamers, toilette en die hele terein word goed in stand gehou en die personeel is baie vriendelik. Nadat Bernard die toewyding van die dag hanteer het en ons met n uitdaging ten opsigte van vergewensgesindhied gelaat het, is almal gereed vir die dag. ‘n Dag wat ons eers neem na die Wondergrot, ‘n sinkgat in die omgewing. Daarna is daar brandstof getap by ‘n baie interessante vulstasie by Twyfelfontein.
Vandag is die verjaardag van Heleen van Wyk en hulle nooi die hele toergroep vir koek en tee by die pragtige Twyfelfontein Lodge. Daarna gaan kyk ons na die Orrelpyppe, klippe wat werklik op n afstand jou laat dink aan die pype van n orrel in een van ons ouer kerke. Hiervandaan is ons na die Verbrande Berg en Albie Bakker gee ons ‘n insigewende lesing oor die oorsprong en ontwikkleing van al hierdie verskynsels.
Met twee dae gelede se mislukte olifantsoektog nog vars in die geheue besluit ons tog om met nuwe inligting op ‘n nuwe plek na nuwe olifante te gaan soek. Na ‘n paar draaie in die Abba Huab Rivier sien Annette die eerste olifante en die hele groep is binne minute daar om die groep te aanskou en te fotografeer. ‘n Rukkie later kry ons gemsbokke, volstruie, ‘n springbok en sowaar, weer ‘n trop olifante. Een alleenloper versper ons pad en na ‘n rukkie se wag besluit ons om die aftog te blaas en maar ‘n ent van hom af deur die dik sand ‘n ompad te volg. Soos sulke goed soms gebeur val Christal en Hannie se voertuig regoor die olifant in die sand vas. Die manne help vinnig en versigtig met een oog al die tyd op die olifante. Die volgende oomblik besluit die olifant…..genoeg is genoeg, julle moet nou koers kry uit my gebied, en skielik is Christal se voertuig bo-op die sand en met n paar sugte van verligting uit die olifant se pad.
Na n klompie kilometer van ons laaste “Off Road” paadjies bereik ons Palmwag, ‘n pragtige lodge en een van die oudstes in Namibië.
Ons kosspan arriveer weereens na ons op die toneel maar daar word vanaand lekker skaaprib gebraai met mielies en skorsies…en nagereg.